Joint Strike Missile

Joint Strike Missile (JSM) er et luftbåret kryssermissil utviklet av Kongsberg Defence & Aerospace (KDA), sammen med partneren Raytheon. JSM er en videreutvikling av sjømålsmissilet Naval Strike Missile. 

JSM er på mange måter bygget for F-35 men fungerer også på andre flyplanstyper og er testet på F-16 og F-18.

 Design 
Som en videreutvikling av Naval Strike Missile (NSM) vil Joint Strike Missile ha mulighet for bakkeangrep og en toveis kommunikasjonslinje, slik at missilet kan kommunisere med et kontrollrom eller andre missiler i luften. Dette missilet er godt integrert med kampflyet F-35 som kan bære sammenlagt seks missiler, ett i hvert av de to våpenrommene, mens fire ekstra missiler kan bæres eksternt.

Missilet er bygget i kompositt, og er utformet for å ha minst mulig radarsignatur. Sammen med evnen til å manøvrere som et lite fly, noe som gjør at det kan fly langs bakken og skjule seg i terrenget.

Lockheed Martin og Kongsberg signerte en felles markedsføringsavtale for denne luftleverte versjonen av NSM, samt en avtale som forplikter begge parter til å integrere JSM på F-35-plattformen. KDA signerte en kontrakt for første fase av utviklingen av JSM i april 2009, som var planlagt ferdigstilt innen 18 måneder. 

Integreringen med F-35 er forventet ferdig i 2024.

 Forskjeller fra Naval Strike Missile 
 Større stridshode
 Design endret for å passe internt i F-35
 Evne til å angripe sjø- og landbaserte mål
 Luftleveringssplattform (F-35)
 Forbedret rekkevidde over NSM
 Langsiktig produksjonsstart i 2023

 Utvikling 
I 2002 startet Kongsberg Gruppen, i samarbeid med Luftforsvaret og Forsvarets forskningsinstitutt, utviklingen av en F-35 tilpasset versjon av NSM. Utviklingen ble innledet med konseptutvikling og kravspesifikasjoner for et missil som kunne bæres internt i F-35s våpenrom.

I 2007–2008 mottok Kongsberg de første utviklingskontraktene fra norske myndigheter, og prosjektet gikk videre til en formell konseptdefinisjonsfase (utvikling trinn 1). Denne fasen fokuserte på å redesigne missilet med blant annet smalere kropp, nytt luftinntak, redusert vinge- og finnestørrelse samt lavere radarsignatur. I 2011 ble en vellykket Critical Design Review (CDR) gjennomført, som bekreftet at designet var klart for prototypeutvikling.

I 2012 startet JSM utvikling trinn 2, hvor bygging og testing av prototyper ble igangsatt. Norske myndigheter bevilget ytterligere midler til programmet, og Kongsberg inngikk samarbeid med blant andre Raytheon for utvikling av sensorer og datalinker. I perioden 2013–2014 ble aerodynamiske tester gjennomført, og missilet ble også testintegrert på F-18 og F-35.

Utvilking trinn 3 av JSM ble godkjent av Stortinget i 2014, som omfattet den siste fasen av missilutviklingen, inkludert full integrasjon på F-35, produksjon av testmissiler, og forberedelser for operativ bruk.

I november 2015 ble en vellykket skarpskyting med JSM gjennomført fra et F-16 Fighting Falcon ved Utah Test and Training Range i USA.

I 2017 skrev Kongsberg Defence Systems under en avtale med Department of Defence i Australia der departementet finansierer integrasjon av en radiofrekvens-søker (RF-seeker) utviklet av BAE Systems i Australia. Dette gir missilet mulighet å identifisere målet på dess elektroniske signatur.

I juni 2018 inngikk Kongsberg Defence & Aerospace en avtale med Forsvarsmateriell verdt 700 millioner kroner for levering av testmissiler til bruk i integrasjonsfasen på F-35. Integrasjonen skulle gjennomføres av det flernasjonale F-35 programkontoret i samarbeid med hovedleverandøren Lockheed Martin.

I februar 2021 gjennomførte Forsvarsmateriell et vellykket dropp av et JSM fra et F-35A kampfly, der det ble verifisert at JSM ble separert fra en F-35A på en sikker måte.

I oktober 2021 signerte Forsvarsmateriell en produksjonsavtale med Kongsberg for levering av JSM, med en verdi på cirka 4 milliarder kroner.

Integrasjonen og testingen av JSM i USA støttes av Lone Star Analysis, som opererer under en langtidskontrakt med Forsvarsdepartementet.

Den 22. august 2024 kunngjorde Australias minister for forsvarsindustri og kapabilitetsleveranse, Pat Conroy, at en partnerskapsavtale verdt 850 millioner australske dollar var inngått med Kongsbergs datterselskap, Kongsberg Defence Australia. Avtalen innebærer produksjon og vedlikehold av JSM og NSM for Australian Defence Forces ved en ny fabrikk som skal bygges ved RAAF Base Williamtown nær Newcastle i New South Wales. Produksjonen av missiler er planlagt å starte i 2027.

Integrasjon av missilet på norske F-35A fly var planlagt gjennomført i perioden 2022–2024, med mål om at Luftforsvaret skal oppnå full operativ evne (FOC) i 2025. Luftforsvaret var forventet å motta de første operative missilene i 2023,https://breakingdefense.com/2020/03/flexibility-on-the-fly-joint-strike-missile-has-abilities-that-give-pilots-the-upper-hand/ men leveranser startet først i april 2025.

 Bruk 
Missilet er beregnet brukt mot moderne marinefartøyer med avanserte selvforsvarssystemer, men kan også brukes mot landmål.https://www.fma.no/aktuelt-og-media/2020/vellykket-jsm-missil-dropp-fra-f-35a

 Operatører 

 Norge signerte i 2021 en kontrakt på 4 milliarder kroner. Den første leveransen var forventet i 2023. JSM ble tatt i bruk av Luftforsvaret i april 2025.
 Kommende 

 Australia har bestilt JSM for rundt 1 milliard kroner.

 Japan har underskrevet en kontrakt med Kongsberg-gruppen på 71 millioner USD 
 Landet har siden den første ordren signert 4 oppfølgningskontrakter der den seneste i november 2024 er på 1,9 milliarder norske kroner.

 USA har signert en kontrakt på mellom 10 og 12 milliarder kroner for leveranser over en femårsperiode.

 Den tyske regjeringen kunngjorde i juni 2025 at de vil anskaffe JSM for det tyske luftforsvaret.

I slutten av juni 2025 signerte de tyske og norske forsvarsministrene en avtale til en verdi av 478,7 millioner euro. Den første leveransen er forventet før utgangen av 2027.

 Potensielle 

 Finland besluttet i desember 2021 å anskaffe F-35. I tilbudet fra Lockheed Martin var JSM inkludert.


 I april 2025 kunngjorde Belgias forsvarsminister Theo Francken at Belgia ville kjøpe JSM missiler til F-35 flyene i 2025.


 I juli 2024 kunngjorde det italienske parlamentet at det ville utstyre de 20 F-35B flyene til den italienske marinen med JSM missiler og MBDA SPEAR 3.

 Referanser 
https://www.kongsberg.com/globalassets/kongsberg-defence--aerospace/2.-what-we-do/1.3-defence--security/missile-systems/missil-brosjyre/2025_kda_missile_brochure_.pdf 

 Eksterne lenker 
 Joint Strike Misile, fra KDAs nettsider

Kategori:Kongsberg Gruppen
Kategori:Sjømålmissiler
Kategori:Raytheon
Kategori:Luft-til-bakke-missil